**LAPSENHUOLTOLAIN UUDISTAMISTYÖRYHMÄ**

**Asettaminen**

Oikeusministeriö on tänään asettanut työryhmän valmistelemaan ehdotuksen lapsen huoltoa ja tapaamisoikeutta koskevan lain (361/1983) uudistamiseksi.

Oikeusministeriö asettaa erikseen seurantaryhmän seuraamaan ja arvioimaan työryhmän työtä.

**Toimikausi**

Työryhmän toimikausi on 3.10.2016 – 31.8.2017

**Tausta**

Hallitusohjelmaan on kirjattu, että lapsen huoltoa ja tapaamisoikeutta koskeva lainsäädäntö uudistetaan (Pääministeri Juha Sipilän hallituksen strateginen ohjelma 29.5.2015 s. 21).

Uudistushanke käynnistettiin oikeusministeriössä tammikuussa 2016 laatimalla muistio lapsen huoltoa ja tapaamisoikeutta koskevan lain soveltamisessa oikeusministeriön tietoon tulleista ongelmista ja ehdotuksista lain uudistamistarpeiksi. Muistiosta saaduissa lausunnoissa lapsenhuoltolain uudistamista pidettiin tärkeänä ja ajankohtaisena hankkeena. Toisaalta lausunnoissa todettiin, että nykyisen lain varsin yleispiirteiset säännökset ovat kestäneet hyvin aikaa ja mahdollistaneet yksilöllisten tilanteiden huomioon ottamisen. Lausuntopalautteesta on laadittu tiivistelmä (OM Mietintöjä ja lausuntoa 35/2016).

Oikeusministeriö selvitti lain muutostarpeita myös avoimessa verkkokeskustelussa 18.4. – 8.5.2016. Merkittävä osa verkkokeskustelussa esitetyistä kommenteista liittyi lapsen tapaamisoikeuteen ja asumiseen. Erityisen vilkasta keskustelua herättivät ehdotus lapsen ja hänelle läheisen henkilön tapaamisoikeudesta, tapaamisoikeuden ongelmat (huoltokiusaaminen/vieraannuttaminen) sekä ehdotus velvollisuudesta ilmoittaa lapsen asuinpaikan muutoksesta. Verkkokeskustelussa saadusta palautteesta on laadittu yhteenveto (OM Mietintöjä ja lausuntoja 36/2016).

Hankkeen esivalmistelussa esiin tulleista epäkohdista osa on sellaisia, joita ei voida tai ole tarkoituksenmukaista pyrkiä korjaamaan lainmuutoksilla. Selvää kuitenkin on, että myös lainmuutoksia tarvitaan.

**Tavoitteet**

Tavoitteena on lapsen huoltoa ja tapaamisoikeutta koskevan lain uudistaminen tarvittavilta osin hankkeen esivalmistelussa todettujen tai muutoin työryhmän tietoon tulevien epäkohtien korjaamiseksi.

**Tehtävä**

Työryhmän tehtävänä on arvioida, miltä osin lapsen huoltoa ja tapaamisoikeutta koskevassa laissa ja sen soveltamisessa todetut epäkohdat on välttämätöntä tai tarkoituksenmukaista korjata lakia muuttamalla sekä valmistella tarvittavat lakiehdotukset.

Työryhmä voi valmistella ehdotukset myös muiden lakien muuttamista siltä osin kuin se on tarpeen lapsen huoltoa ja tapaamisoikeutta koskevan lainsäädännön toimivuuden, johdonmukaisuuden ja selkeyden kannalta.

Työryhmän työn lähtökohtana on edellä mainittu muistio ja uudistamistarpeista saatu palaute.

Työryhmän on laadittava lainsäädäntöehdotuksensa hallituksen esityksen muotoon.

**Organisointi**

Puheenjohtaja

 Oikeusneuvos Tuomo Antila, korkein oikeus

 Jäsenet

 Lainsäädäntöneuvos Outi Kemppainen, oikeusministeriö

Erityisasiantuntija Pia Mäkeläinen, sosiaali- ja terveysministeriö

Perheoikeudellisten asioiden päällikkö Katja Niemelä, Helsingin kaupungin sosiaali- ja terveysvirasto

Käräjätuomari Pekka Päivänsalo, Helsingin käräjäoikeus

Johtava julkinen oikeusavustaja Esa Kyllästinen, Pohjois-Savon oikeusaputoimisto

Työryhmän sihteerinä toimii lainsäädäntöneuvos Laura Määttänen oikeusministeriöstä.

Työryhmä voi kuulla asiantuntijoita.

Työryhmän kokoonpano täyttää naisten ja miesten välisestä tasa-arvosta annetun lain (609/1986) 4 a §:ssä säädetyn vaatimuksen, jonka mukaisesti valtion komiteoissa, neuvottelukunnissa ja muissa vastaavissa toimielimissä tulee olla vähintään 40 prosenttia sekä naisia että miehiä.

**Kustannukset ja rahoitus**

Työryhmän menot maksetaan momentilta 25.01.011.

Ylijohtaja Sami Manninen

Lainsäädäntöjohtaja Antti T. Leinonen

JAKELU työryhmän puheenjohtaja, jäsenet ja sihteeri

TIEDOKSI Oikeusministeriö

- kansliapäällikkö

- viestintäjohtaja

- lainvalmisteluosasto

- hankerekisteri